નવસારી-જલાલપોર તાલુકા ખેડૂત સમાજના પ્રતિનિધિ મંડળે આજે ગુરૂવારે પ્રમુખ સી.પી.નાયકની આગેવાની હેઠળ નવસારી ગ્રામ્ય મામલતદાર એસ.એમ. રજવાડીની મુલાકાત લીધી હતી. મામલતદારને નવસારી-જલાલપોર તાલુકાના અનેક ગામોમાંથી પસાર થનારી બૂલેટ ટ્રેન સામે વિરોધ નોંધાવતી લેખિત રજૂઆત કરી હતી. રજૂઆતમાં એમ જણાવ્યું હતું કે અગાઉ જ આ વિસ્તારની ફળદ્રુપ જમીનો કેટલીક યોજનાઓથી ભોગ બની છે. હવે બૂલેટ ટ્રેનના કારણે ફળદ્રુપ જમીનો તો ભોગ બનશે સાથે યોજનાને કારણે ખેતમજૂરો, સહકારી સંસ્થાના મજૂરો, આદિવાસીઓ, ખેડૂતોને દોજખમાં ધકેલી દેશે. જાપાનને તો તેની વધારે મૂડી રોકવાની ગરજ છે પરંતુ તેનાથી આપણી ખેતી-ખેડૂતોનો વિનાશ થાય તેનો શું મતલબ ω ખેડૂત સમાજે વડાપ્રધાન મોદીને આ યોજનાનો પુર્નવિચાર કરી અન્ય વિકલ્પ ઉપર વિચાર કરવા જણાવ્યું હતું. મામલતદારને રજૂઆત કરતી વેળા ખેડૂત સમાજના આગેવાનો દિલીપ રાયકા, વિરેન્દ્ર દેસાઈ, નટુભાઈ નાયક, રાકેશ નાયક, રણજીતભાઈ દેસાઈ વગેરે હાજર રહ્યા હતા.